DA Den Europæiske Unions Tidende C 48/14

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 48/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

» « (KAFAE DOI TUNG)

EF-Nr.: TH-PGI-0005-0814-27.05.2010

BGB ( X ) BOB ( )

1. Betegnelse

» « (Kafae Doi Tung)

2. Medlemsstat eller tredjeland

Thailand

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier mm.)

3.2. Beskrivelse af produktet med betegnelsen i punkt 1

»Kafae Doi Tung« er navnet på arabicakaffebønner fra kaffeplanter dyrket i bjergområdet Nang Non i provinsen Chiang Rai 800-1 200 meter over havet i området for udviklingsprojektet Doi Tung, som omfatter to amphur (distrikter): Mae Fah Luang og Mae Sai fra 20°13′45″N til 20°26′39″N og fra 99°43′18″Ø til 99°52′52″Ø (i det følgende benævnt »det afgrænsede geografiske område«). »Kafae Doi Tung« fremstilles udelukkende af kommercielle arabicahybrider, som stammer fra krydsninger af hybriderne Catimor, Caturra og Catuai.

»Kafae Doi Tung« er en kaffe med enkelt oprindelse (single origin). Kaffeplanterne dyrkes i skyggen af grønne skove og behandles med omhu i alle led af forarbejdningen. Den forarbejdes omhyggeligt lige fra plantningen til ristningen og emballeringen. »Kafae Doi Tung« indeholder ikke giftstoffer eller ochrotoksin. Det giver Kafae Doi Tung en enestående harmonisk smag med en frugtagtig og sød duft/aroma, en syrlighed, som er fyldig uden at være gennemtrængende samt middel fylde og følelse i munden.

Produktets egenskaber

— kaffe: arabica, der stammer fra krydsninger af hybriderne Catimor, Caturra og Catuai for at bibeholde stabile egenskaber.

Fysiske egenskaber ved »Kafae Doi Tung«:

— grønne kaffebønner: grønne »Kafae Doi Tung«-kvalitetsbønner er blågrønne eller grønne og har et vandindhold på 10-12 %

— ristet kaffe: ristet »Kafae Doi Tung«-kvalitetskaffe er moderat syrlig og har middel fylde. Kaffen kan være alt fra letristet over mellemristet til meget mørkristet. Den ristede kaffe er brunlig til mørk og har en enestående harmonisk smag med en frugtagtig og sød duft/aroma, en syrlighed, som er fyldig uden at være gennemtrængende, samt middel fylde og følelse i munden.

»Kafae Doi Tung« blev i 2006 registreret som geografisk betegnelse af det thailandske handelsministeriums afdeling for immateriel ejendom. Dermed er anvendelsen af varemærket »Kafae Doi Tung« forbeholdt kaffe med enkelt oprindelse, der dyrkes 800-1 200 meter over havet.

3.3. Råvarer (kun for forarbejdede produkter)

1) Kaffebærrene er fra området for udviklingsprojektet Doi Tung.

2) Den grønne kaffe stammer fra friske bær fra kaffetræer i området for udviklingsprojektet Doi Tung. Bærerne bearbejdes på udviklingsprojektets fabrik inden for rammerne af Mae Fah Luang Foundation.

3.4. Foder (kun for produkter af animalsk oprindelse)

Ikke relevant.

3.5. Specifikke etaper af produktionen, som skal finde sted i det afgrænsede geografiske område

Plantning

1) Såsæden udvælges fra sygdoms- og skadedyrsfri planter med højt udbytte og høj knopskydningsfrekvens. Såsæden udvælges af Mae Fah Luang Foundations landbrugsafdeling.

2) Plantagerne befinder sig 800-1 200 meter over havet i skyggen af grønne skove. Skyggen og det kuperede terræn medfører, at kaffebærrene gennemgår en langsom modning, der giver dem en sammensat, fyldig og intens smag.

3) Planterne plantes med to meters mellemrum.

4) Der slås regelmæssigt græs og luges i løbet af året. Græsafklippet anvendes til at dække plantehullet ved den nederste del af planten.

5) Der anvendes med passende mellemrum gødning for at tilføre blade og frugt næring og gøde jorden.

6) Der anvendes ikke kemikalier i skadedyrsforebyggelsen eller -bekæmpelsen.

7) Grenene beskæres for at bevare de knopper, hvorfra der skyder nye grene, i overensstemmelse med Mae Fah Luang Foundations standarder.

Høst og produktion af hindekaffe

1) Høsten foregår hvert år mellem oktober og februar.

2) Kun modne bær plukkes, og der er tale om omhyggelig håndplukning.

3) Når bærrene er plukkede, transporteres de umiddelbart samme dag til fabrikken.

4) Ved skylningen anvendes maskiner af høj standard til at fraskille blade og umodne bær, som flyder op til overfladen, hvorfra de fjernes. I de bær, der er af god kvalitet, adskilles frugtkødet nu fra kernen.

5) De udvalgte bønner slynges i en centrifuge, som fjerner planteslimen. Herefter sættes bønnerne i gæring i vand i 36 timer for at være sikker på, at planteslimen er fjernet fuldstændigt. Gæringen bidrager også til fremkomsten af bønnernes enestående aroma- og smagsegenskaber.

6) Efter gæringen skylles bønnerne i frisk rindende vand. Herefter soltørres de på et cementunderlag, og de vendes hver halve time. Dette gentages hver dag, indtil vandindholdet er faldet til 10-12 %.

Emballering og lagring af hindekaffe

Tørret hindekaffe med 10-12 % vandindhold pakkes i lærredssække og lagres på paller i skyggen på et velventileret sted.

Produktion af grønne bønner

Processen omfatter fire trin. Frøgemmets inderlag adskilles fra den tørrede hindekaffe og passerer herefter igennem en blæser, der fjerner eventuelle tilbageværende urenheder. De grønne bønner sorteres efter størrelse ud fra diameter og sorteres efter vægt ved hjælp af tyngdekraften. Gennem processen fremstilles der grønne »Kafae Doi Tung«-kvalitetsbønner med betegnelserne Peaberry, Extra Fancy, Fancy, No 1 and Prime. De er blågrønne eller grønne og har et vandindhold på 10-12 %.

Produktion af ristet kaffe

De grønne bønner ristes af erfarne kafferistere i risteanlæg af høj kvalitet. Ristningen kan variere fra letristet over mellemristet til meget mørkristet. Først ristes et mindre parti, og der udføres smagstests, inden større partier ristes. Alle partier smagstestes efter ristningen og gennemgår en proces til fjernelse af kuldioxid, der omhyggeligt bevarer kaffens aroma. Ristningsprocessen tager normalt 12-15 minutter.

Den ristede kaffe, der varierer i størrelse og kvalitet, blandes herefter i overensstemmelse med de forskellige opskrifter.

Den ristede kaffe kan have tre forskellige malingsgrader: grov, middel og fin.

Bevis for oprindelse

Hele produktionsprocessen kontrolleres og overvåges gennem registreringen af medlemsplantager. Kontrollen varetages af Mae Fah Luang Foundation. Ovennævnte produktionsproces skal dokumenteres med henblik på sporbarheden af »Kafae Doi Tung«.

Produktionen for »Kafae Doi Tung« skal inspiceres i overensstemmelse med Mae Fah Luang Foundations interne kontrolsystem (»ICS«). Mae Fah Luang Foundation har ret til på ethvert tidspunkt og uden varsel at inspicere produktionen og lagringen af »Kafae Doi Tung«.

Avlere, plukkere, producenter, emballeringsvirksomheder og distributører af »Kafae Doi Tung«, som ønsker at anvende den geografiske betegnelse »Kafae Doi Tung«, skal lade sig registrere i Mae Fah Luang Foundations register. De skal udarbejde en driftsmanual og sende den til ovennævnte register.

Udtræden eller ændringer i oplysninger vedrørende medlemmer skal meddeles Mae Fah Luang Foundations registrator. Undladelse heraf medfører automatisk ophævelse af medlemskab.

3.6. Særlige regler vedrørende udskæring, rivning eller emballering osv.

Emballagen er udstyret med en friskhedsventil, som tillader luft at slippe ud, men forhindrer luft udefra i at slippe ind i posen. »Kafae Doi Tung« fås i tre forskellige størrelser: 200 g, 500 g og 1 000 g. For at garantere kvalitet og oprindelse skal emballeringen foretages under opsyn af Mae Fah Luang Foundation.

3.7. Specifikke mærkningsregler

1) Emballagen skal være forsynet med betegnelsen » « og/eller »KAFAE DOI TUNG«.

2) Der er udstedt tilladelse til at anvende stemplet for FN's Kontor for Narkotikakontrol og Kriminalitetsbekæmpelse (UNODC) på emballagen. Dette er frivilligt.

3) Det thailandske logo for geografisk betegnelse og EU-logoet (efter EU-registreringen) er obligatorisk.

4. Præcis afgrænsning af det geografiske område

Det afgrænsede geografiske område, hvor alle produktionsprocesserne finder sted, er Doi Tung-området, der ligger, hvor Mae Fah Luang-distriktet grænser op til Mae Sai-distriktet i Chiang Rai-provinsen. Det udgør et område på 93 515 rai eller 149,62 km2 fra 20°13′45″N til 20°26′39″N og fra 99°43′18″Ø til 99°52′52″Ø.

5. Tilknytning til det geografiske område

5.1. Det geografiske områdes egenart

Størstedelen af det afgrænsede geografiske område består af høje bjergkæder i nord-sydgående retning i den østlige og vestlige del, hvorved der dannes en snæver dal i midten. Området for udviklingsprojektet Doi Tung udgøres af en række bugtede bjergkæder, som består af mange forskellige stenarter, som i reglen har samme grad af vejrbestandighed. Det stejle terræn skaber vandløb og åer, f.eks. Nam Puen, Huay Pueng, Huey Jalaw, Huay Pa Kluey, Huey Nam Rin, Mae Nam Rai og 1Nam Dang. Der falder store mængder nedbør i området, der har mindst 120 regnvejrsdage om året. Den årlige nedbørsmængde er 2 266 mm, og gennemsnitstemperaturen er ca. 22 grader Celsius. Jorden er hovedsagelig lermuld, fed lerjord, sandet lerjord og ler med moderat vandoptagelsesevne.

5.2. Produktets egenart

Grønne bønner

Gennem processen fremstilles der grønne »Kafae Doi Tung«-kvalitetsbønner med betegnelserne Peaberry, Extra Fancy, Fancy, No 1 og Prime. De er blågrønne eller grønne og har et vandindhold på 10-12 %. De grønne »Kafae Doi Tung«-kvalitetsbønner fremstilles gennem fire etaper i produktionen: I første etape adskilles frøgemmets inderlag fra den tørrede hindekaffe. I anden etape sker der en rensning ved passage igennem en blæser, der fjerner urenheder og andre uvedkommende materialer, herunder knækkede og defekte bønner. I tredje etape sker der en sortering ud fra diameter, og endelig sorteres de grønne bønner yderligere efter vægt ved hjælp af tyngdekraften for at fjerne defekte bønner og grus.

Ristet kaffe

De grønne bønner ristes af erfarne kafferistere i risteanlæg af høj kvalitet i området for udviklingsprojektet Doi Tung. Ristningen kan variere fra letristet over mellemristet til meget mørkristet. Først ristes et mindre parti, og der udføres smagstests, inden større partier ristes. Alle partier smagstestes efter ristningen og gennemgår en procedure til fjernelse af kuldioxid, der omhyggeligt bevarer kaffens aroma. Den ristede kaffe, der varierer i størrelse og kvalitet, blandes herefter i overensstemmelse med de forskellige opskrifter.

Herefter emballeres den ristede kaffe i hermetisk lukkede poser af aluminiumfolie med en friskhedsventil, som tillader kuldioxid at slippe ud, men forhindrer luft udefra i at slippe ind i posen. Varespecifikationen for ristet »Kafae Doi Tung«-kaffe ses nedenfor:

Vandindhold: under 5 %

Invertsukker: mindst 1,5 %

Askeindhold i alt: 3-6 % (tørvægt)

Vandopløselig aske: mindst 75 % af det samlede askeindhold

Koffein: mindst 1 %

Petroleumsæterekstrakt: 8-28 %.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Udviklingsprojektet Doi Tung er et kongeligt initiativ, der blev påbegyndt i 1988 for at fremme genplantning af skov og bekæmpe narkotika. Arabicakaffe var blandt de afgrøder, som bjergbefolkningen valgte at dyrke i stedet for valmuer. Det kongelige projekt har givet lokalbefolkningen jobs og stabil indkomst og gjort dem selvforsynende.

Udviklingsprojektet Doi Tung har fået tilladelse til at anvende UNODC-stemplet på emballagen.

Hertil kommer, at eftersom »Kafae Doi Tung« dyrkes i et skovgenplantningsområde, vokser alle kaffetræerne i skyggen af grønne skove. Skyggen og den støre højde gør, sammen med anvendelsen af organisk gødning, at kaffebærrene modnes gradvist, hvilket giver Doi Tung-kaffebønnen en enestående og intens smagsprofil. Det nedfaldne løv fra de grønne skove udgør et naturligt gødningsstof, som bidrager til jordens næringsindhold. De store træers skygge skaber desuden et velafbalanceret økosystem med naturlige levesteder for talrige fugle, dyr og mange forskellige slags træer.

Naturlige og menneskelige faktorer har stor indflydelse på produktionen af »Kafae Doi Tung«. Bjerget Doi Tung har en højde på 800-1 200 meter over havets overflade (middel dyrkningshøjde) og egner sig til dyrkning af arabicakaffe. Den naturlige skygge, som arabicakaffen dyrkes i, gør, at kaffebærrene modnes langsomt og udvikler en sammensat, fyldig og intens smag og aroma. Hertil kommer den omhyggelige udvælgelse af kaffesorter, grundige vedligeholdelse, de komplekse høstmetoder og den standardiserede produktionsproces.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.